CELEX: 32016R1786
Language: el
Date: 2016-10-07 00:00:00
Title: Εκτελεστικός κανονισμός (ΕΕ) 2016/1786 της Επιτροπής, της 7ης Οκτωβρίου 2016, για την τροποποίηση του εκτελεστικού κανονισμού (ΕΕ) αριθ. 908/2014 όσον αφορά τις δηλώσεις δαπανών για τα προγράμματα αγροτικής ανάπτυξης

8.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 273/31
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1786 ΤΗΣ ΕΠΙΤΡΟΠΉΣ
   της 7ης Οκτωβρίου 2016
   για την τροποποίηση του εκτελεστικού κανονισμού (ΕΕ) αριθ. 908/2014 όσον αφορά τις δηλώσεις δαπανών για τα προγράμματα αγροτικής ανάπτυξης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 36 παράγραφος 6,
   Εκτιμώντας τα ακόλουθα:
   
               (1)
            
            
               Το άρθρο 36 παράγραφος 7 του κανονισμού (ΕΕ) αριθ. 1306/2013 προβλέπει ότι το άρθρο 83 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (2) εφαρμόζεται για ενδιάμεσες πληρωμές για τα προγράμματα αγροτικής ανάπτυξης. Το άρθρο 83 του κανονισμού (ΕΕ) αριθ. 1303/2013 θεσπίζει τους κανόνες σχετικά με τη διακοπή της προθεσμίας πληρωμής. Το άρθρο 22 του εκτελεστικού κανονισμού (ΕΕ) αριθ. 908/2014 της Επιτροπής (3) ορίζει τον τρόπο δήλωσης των δαπανών για κάθε πρόγραμμα αγροτικής ανάπτυξης. Για να εξασφαλιστεί η συνέπεια με τις διατάξεις του άρθρου 83 του κανονισμού (ΕΕ) αριθ. 1303/2013, το άρθρο 22 παράγραφος 4 του εκτελεστικού κανονισμού (ΕΕ) αριθ. 908/2014 θα πρέπει να αφορά μόνο τη δυνατότητα του διατάκτη μέσω υπεξουσιοδότησης να ζητεί συμπληρωματικές πληροφορίες και να διακόπτει την αντίστοιχη προθεσμία για ενδιάμεση πληρωμή όταν η δήλωση δαπανών είναι ελλιπής ή η Επιτροπή χρειάζεται διευκρινίσεις λόγω ελλιπών πληροφοριών, ασυνεπειών ή διαφορετικής ερμηνείας.
            
         
               (2)
            
            
               Επομένως, ο εκτελεστικός κανονισμός (ΕΕ) αριθ. 908/2014 θα πρέπει να τροποποιηθεί αναλόγως.
            
         
               (3)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής των γεωργικών ταμείων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 22 παράγραφος 4 του εκτελεστικού κανονισμού (ΕΕ) αριθ. 908/2014, το πρώτο εδάφιο αντικαθίσταται από το ακόλουθο κείμενο:
   
      «Με την επιφύλαξη του άρθρου 83 του κανονισμού (ΕΕ) αριθ. 1303/2013, όταν ο διατάκτης μέσω υπεξουσιοδότησης απαιτεί τη διενέργεια πρόσθετων ελέγχων λόγω παροχής ελλιπών ή ασαφών πληροφοριών ή ασυμφωνίας ή διαφορετικής ερμηνείας ή άλλης ανακολουθίας σε σχέση με τις δηλώσεις δαπανών μιας περιόδου αναφοράς, ως αποτέλεσμα κυρίως μη κοινοποίησης των πληροφοριών που απαιτούνται βάσει του κανονισμού (ΕΕ) αριθ. 1305/2013 και πράξεων που εκδίδει η Επιτροπή βάσει του εν λόγω κανονισμού, το οικείο κράτος μέλος υποβάλλει, μετά από αίτημα του διατάκτη μέσω υπεξουσιοδότησης, πρόσθετες πληροφορίες εντός προθεσμίας που ορίζεται στο εν λόγω αίτημα ανάλογα με τη σοβαρότητα του προβλήματος.».
   
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Οκτωβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 549.
   
      (2)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
   
      (3)  Εκτελεστικός κανονισμός (ΕΕ) αριθ. 908/2014 της Επιτροπής, της 6ης Αυγούστου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια (ΕΕ L 255 της 28.8.2014, σ. 59).